પરંતુ આ ઓવર સ્વીટનેસની હારોહાર આવતી ઓવર સિમ્પ્લિસિટી અને ફિલ્મનું થિયેટર ઓરિજિન જ તેનું સૌથી મોટું દુશ્મન છે. મેસેજ આપવાની લ્હાયમાં ફિલ્મ ખાસ્સી પ્રીચી (ઉપદેશાત્મક) અને ટૉકી (બોલબોલ કરનારી) બની ગઈ છે. યાને કે પાત્ર કેવું છે, તે શું ફીલ કરતું હશે એ બધું જ આપણને બોલીને સંભળાવવામાં આવે. જેમ કે, ફિલ્મની શરૂઆતમાં અભિનેતા વિજય રાઝનો વોઈસ ઓવર છે, જે આપણને પાત્રોનો પરિચય આપે છે. એ જ બોલીને કહે કે, ‘આ મોટા દાદા છે, એ બહુ મોજિલા છે. આ નાના દાદા છે, એ કચકચિયા છે.’ એ વોઈસ ઓવરનું લખાણ પેરેલલ સિનેમાના ડિરેક્ટર મૃણાલ સેનની ઉત્પલ દત્ત સ્ટારર ફિલ્મ ‘ભુવન સોમ’ના સ્ટાર્ટિંગમાં ખુદ અમિતાભ બચ્ચને આપેલા વોઈસ ઓવરની યાદ અપાવે છે.*